google/wiki40b huggingface dataset:
Essex kraftverk

(PSEG) Essex kraftverk er et gasskraftverk med integrert oljekraftverk i delstaten New Jersey i USA. Det har en installert produksjonskapasitet på 558 MW, fordelt på 13 turbiner. Dette er delstatens sjette største fossile kraftverk målt etter installert produksjonseffekt. Operatør er energiselskapet PSEG Fossil LLC.
Anlegget ble påbegynt omkring 1965 og stod ferdig i 1990 etter flere utvidelser. Brenselkilden er naturgass, destillatolje  og kerosen.
Oppreisning

Oppreisning er et juridisk begrep som har to distinkte betydninger.
I erstatningsretten er oppreisning en betegnelse på at erstatning tilkjennes for en ikke-økonomisk skade. Dette reguleres i skadeserstatningsloven § 3-5, som fastsetter de nærmere vilkår. Det er et vilkår at det enten er snakk om skade på person, eller overtredelse av visse straffebud. Særlig praktisk her er bestemmelsene om sedelighetslovbrudd, trusler og legemskrenkelser. Det er videre et vilkår for å få tilkjent oppreisning at gjerningsmannen har handlet forsettlig eller grovt uaktsomt. Hensikten med oppreisning er å gi den forulempede en gjenopprettelse for skader som ikke kan verdsettes i penger, for eksempel psykiske belastninger og ærekrenkelser. Straffeprosessloven § 447 inneholder særlige regler om oppreisning for personer som er pågrepet eller fengslet for lovbrudd det senere viste seg at vedkommende var uskyldig i (justismord). I slike saker kan oppreisningsbeløpene ofte komme opp i store beløp, et eksempel er Liland-saken der oppreisning ble tilkjent med ti millioner kroner. Regler om oppreisning finnes også i enkelte andre særlover, se som eksempel åndsverkloven § 55 første ledd annet punktum. 
I prosessretten og forvaltningsretten betegner oppreisning at man får behandlet en klage (eventuelt anke eller kjæremål) til tross for at en frist som er satt for dette egentlig er oversittet. En forutsetning er at man godtgjør at en selv eller noen som representerer en ikke kan lastes for oversittelsen, eller at det foreligger «særlige grunner» for at klagen likevel blir prøvet. Et lignende prinsipp finnes i straffeprosessloven for anke og kjæremål.
Dawenkoukulturen

Dawenkoukulturen (kinesisk: 大汶口文化, pinyin: Dàwènkǒu wénhuà) er fellesbetegnelse for en gruppe kinesiske steinalderbosetninger som arkeologene kjenner funnsteder for i provinsene Shandong (Dawenkou, ved Tai'an), Anhui, Henan og Jiangsu. Kulturen eksisterte fra ca. 4100 f.Kr. til 2600 f.Kr. side om side med Yangshaokulturen. Artefakter av turkos, jade og elfenbein er funnet.

Kjennetegn og levninger

Vanligvis deler arkeologene Dawenkoukulturene i tre faser; en tidlig (4100–3500 f.Kr.), en midtre (3500–3000 f.Kr.) og en sen (3000–2600 f.Kr.). Den tidlige fasen viser svært egalitære gravgaver, kjennetegnet av begre med lang hals (鬹, gui). I den midtre fase er mengden av gravgaver tydelig viktigere enn mangfoldet. I den sene fasen overtar trekister.
Dawenkoufeltet ble i 1982 oppført på Folkerepublikken Kinas liste over nasjonale kulturminner. Feltet ligger i byprefekturet Tai'an i Shandong, og ble utgravd i 1959, 1974 og 1978. Bare dets midtre skikt betegnes som Dawenkoukultur, ettersom det tidligste laget svarer til Beixinkulturen og det yngste laget er en tidlig variant av Longshankulturen.
Kolonialisme

Kolonialisme er en utvidelse av et lands suverenitet over territorier utenfor landets egne grenser ved etablering av en koloni. Kolonialisme kan dessuten referere til den ideologi som legitimerer og promoterer dette systemet.
Som oftest vil formålet med kolonialismen være å skape bedre politiske eller økonomiske vilkår for kolonimakten gjennom herredømme over viktige naturressurser. Kolonialismen kan således betraktes som et element i imperialismen. Det geografisk mest omfattende eksempel på kolonialisme er de europeiske makters erobringer på 1700-tallet og 1800-tallet. I kjølvannet av kolonialismen oppstod mange kriger, herunder også stammekriger og opprør på grunn av grenseinndelingene som ble foretatt av kolonimaktene.
I den europeiske middelalder var korsfarerstatene i Midtøsten, fra 1000-tallet til 1300-tallet, det første kolonilignende fenomen. Den tradisjonelle europeiske kolonialisme daterer seg tilbake til 1415, da Henrik Sjøfareren inntok den nordafrikanske havnebyen Ceuta og omdannet byens moské til en kristen kirke. Afrika dannet fra begynnelsen av 1800-tallet til utbruddet av første verdenskrig i 1914 rammen om en rekke territorialkonflikter mellom de imperialistiske europeiske land, kalt Kappløpet om Afrika.
Navnet stammer fra latin colonia som betyr «(utenbys) bosetning». For eksempel kommer navnet på byen Köln fra det samme ordet.
Blinkende lykter

Handling

Blinkende lykter handler om Torkild (Søren Pilmark) og hans bande, bestående av Peter (Ulrich Thomsen), Arne (Mads Mikkelsen) og Stefan (Nikolaj Lie Kaas). Ved en oppgave for en høyere stilt kriminell kommer de i besittelse av flere millioner kroner – og i stedet for å avlevere dem til deres overordnede som de skulle, tar de sjansen og stikker av mot Barcelona. Men de kommer ikke langt, faktisk slett ikke ut av Danmark, og må slå seg ned i en liten hytte. Etterhvert beslutter de å kjøpe et avsides beliggende hus og åpne en restaurant. Men deres overordnede er på sporet av dem og dukker uventet opp.
Joseph Horovitz

Biografi

Horovitz’ familie emigrerte til England i 1938. Han studerte komposisjon ved Royal College of Music i London med Gordon Jacob.
We Are All the Winners

We Are All the Winners er et musikkalbum med Nick Borgen, utgitt i 1993.
Ringeriksbadet

Ringeriksbadet er et innendørs badeland/svømmehall som ligger i Helgelandsmoen Næringspark på Helgelandsmoen i Hole kommune, cirka 9 km sør for Hønefoss i Buskerud.
Badet åpnet den 10. oktober 2010. Det har i tillegg til stort og lite basseng, stupetårn (1, 3 og 5 meter), en stor og en liten vannsklie, og boblebenk. I tillegg finnes egen badebutikk der og kafé, samt at et treningssenter (Actic Ringeriksbadet) som ligger i direkte tilknytning til hallen.
Howard County (Iowa)

Navn

Fylket har fått navn etter general og Indiana-politiker Tilghman Ashurst Howard.
Satoshi Taira

Karriere

Satoshi Taira startet sin profesjonelle karriere i Vegalta Sendai i 1993. Han har også spilt for Morioka Zebra og Nippon Steel Kamaishi.
St. Johannes Apostel og Evangelist Menighet

St. Johannes Apostel og Evangelist Menighet er en katolsk menighet i Oslo som ble opprettet 15. mars. 2013 som en følge av økninger i antall katolikker i Norges hovedstad. Menigheten er en del av Oslo katolske bispedømme.
Menigheten har tilhørighet i Bredtvet kirke leid av den Den norske kirke. Kirken tilhører Groruddalen sogn og hadde ved etableringen cirka 7 400 medlemmer. Biskop Bernt Ivar Eidsvig utnevnte Nguyen Thanh Phu til sogneprest og Haavar Simon Nilsen til 50 % kapellanstilling.
Atlantis (romferge)

Trivia

I 1998 medvirket Atlantis i filmen Armageddon.
Red Dot Design Award

Red Dot Award eller Red Dot Design Award er en internasjonalt anerkjent utmerkelse for god design som årlig utdeles av Design Zentrum Nordrhein Westfalen.
Red Dot Award er fra 1955 årlig utdelt for arbeid som har en utsøkt designkvalitet. Prisen deles ut av en sakkyndig jury. Red Dot Award het opprinnelig Design Innovationen og fikk sitt nåværende navn i 2000.

Kategorier

Utmerkelsen deles ut i tre kategorier: product design, communication design og design concept.

Design concept

Prisen er utdelt siden 2005 og organiseres av red dot design museum i Singapore

Red Dot-museer

Alle premierte arbeider blir vist i minst ett år i Red Dot Design Museum i det tidligere kjelehuset (Kesselhaus) i Zeche Zollverein i Essen. Det gamle kjelehuset var i drift til 1986 og ble deretter ombygd for designmuseets regning etter den britiske arkitekten Norman Fosters tegninger. Museet flyttet inn i bygningen i 1996.
Et Red Dot museum finnes også i Singapore.
Proton (rakett)

Proton-raketten (russisk: Прото́н) (formell designasjon: UR-500) er en rakett som brukes både til kommersielle og russiske offisielle oppskytinger. Den første Proton-raketten ble skutt opp i 1965, og stort sett det samme systemet er i bruk i 2011, noe som gjør raketten til en av de mest suksessfulle i romfartshistorien. Alle Proton-rakettene er bygget på Khrunitsjev-fabrikken i Moskva. De er transportert til Baikonur for oppskyting
Navnet "Proton" kommer fra en serie med store vitenskapelige Proton-satellitter, som var blant rakettens første nyttelaster. 
Oppskytingskapasitet til lav jord-bane er ca. 22 tonn. Interplanetarisk kapasitet er på ca. 5 tonn. Kommersielle oppskytinger selges av selskapet International Launch Services (ILS).
Sammenlignbare raketter:Delta IV -
Atlas V -
Ariane 5 -
Chang Zheng 5 -
Angara -
Falcon 9

Deltagelse i byggingen av ISS

Proton-raketten ble brukt til å skyte opp Zarja-modulen, den første delen til Den internasjonale romstasjonen. Modulen ble skutt opp med Proton-raketten fra Bajkonur kosmodrom, Kasakhstan den 20. november 1998.
En senere modul [Zvezda], ble skutt opp med en Proton-rakett 12. juli 2000 og ble koblet sammen med Zarja-modulen 26. juli samme år. Raketten var en av de første som hadde reklame på seg, det var dekorert med logoen til restaurantkjeden «Pizza Hut», som selskapet betalte 1 millioner dollar for.
Det er planlagt at modulen MLM skal skytes opp med en Proton-rakett for tilkobling til ISS i desember 2008.
Mazarine Pingeot

Liv og virke

Hun er datter av den tidligere franske presidenten François Mitterrand og hans elskerinne Anne Pingeot. Det er sagt at hun er navngitt etter Bibliothèque Mazarine, det eldste bibliotek i Frankrike, grunnet hennes foreldres kjærlighet til litteraturen. Eksistensen av denne datteren av president Mitterrand var lenge en hemmelighet. For å sikre diskresjonen om det var et av motivene bak en del av den ulovlige avlyttingen som Mitterrand beordret under unnskyldningen av det var for å bekjempe terrorisme.
Mazarine Pingeot var først student ved eliteskolen Lycée Henri-IV i Paris og deretter ved prestisjeskolen École Normale Supérieure de Fontenay-Saint-Cloud (i dag omdøpt til École Normale Supérieure Lettres et Sciences Humaines). I 1997 tok hun sin agrégation (opptaksprøve) i filosofi, og begynte deretter å skrive sin doktoravhandling på filosofen Spinoza mens hun arbeidet som assistent ved Université de Provence Aix-Marseille I.
Hun arbeidet også som journalist, og skrev for magasinet ELLE mellom 1999 og 2001, og var fjernsynsanker for den franske kabelstasjonen Paris Première.
I det franske mediabildet har hun stått fram som en forsvarer av sin fars ettermæle mot angrep fra hans fiender eller kritikere, blant annet mot hans etterfølger Valéry Giscard d'Estaing.

Forfatterskap

I 1998 utga hun sin første roman, Premier Roman («Første roman»), og til tross for at den ikke fikk gjennomgående god kritikk, ble den oversatt til en rekke språk. I 2000 utga hun Zeynn ou la reconquête som heller ikke ble overveldende rost av kritikerne. 
I februar 2005 utga hun sin fjerde roman, Bouche cousue, en dagbok om hennes barndom som en nasjonal hemmelighet. Denne romanen ble utgitt i Norge i 2005 under tittelen Kors på halsen, oversatt av Synneve Sundby. I forbindelse med bokas lansering i Norge var hun gjest hos Fredrik Skavlan og hans program Først & sist høsten 2005. I 2007 kom hennes femte bok, Le Cimetière des poupées, en fortelling om en kvinne som drepte sitt barn og la det i fryseboksen.

Familie

Mazarine Pingeot fødte en sønn, Ascot, den 11. juli 2005. Faren er filmprodusenten Mohamed Ulad-Mohand. Deres andre barn, en datter ved navn Tara, ble født den 5. oktober 2007.
EM i curling 1984

Curling-EM 1984 ble arrangert 9. desember – 14. desember 1984 i 
Palais des Sports i Morzine i Frankrike. 
Det deltok 14 lag for herrer og 14 lag for kvinner.
Pseudopilinurgus

Utbredelse

Slekten er utbredt i Afrika, bortsett fra de nordlige og østlige delene.
Ratnagotravibhāga

Ratnagotravibhāga (sanskrit) og dens kommentar, vyākhyā, også kjent som Uttaratantraśāstra, er et kompendium til Tathāgatagarbhasūtraene. Teksten ble opprinnelig skrevet i sanskrit; teksten og dens kommentar er også bevart i tibetanske og kinesiske oversettelser.
Teksten beskriver gotra eller linjen av buddhaer, som er buddha-naturens nærvær i alle levende vesener. Den er en Yogācāra-tekst som har vært spesielt populær innen Fǎxiàng-zōng eller østasiatisk Yogācāra.
Nordenskjöldbreen (Sør-Georgia)

Nordenskjöldbreen er en isbre på øya Sør-Georgia i Sør-Atlanteren. Isbreen ligger på øyas nordkyst og går ut i Cumberland East Bay. Isbreen ble kartlagt av den svenske antarktisekspedisjonen 1901–03 og oppkalt etter ekspedisjonens leder, Otto Nordenskjöld.
Berlins observatorium

Berlins observatorium (Berliner Sternwarte) var et stjerneobservatorium mellom Lindenstraße og Friedrichstraße i Berlin, som var i drift fra 1835 til 1913. Berømte astronomer som virket her inkluderer Johann Franz Encke, Friedrich Wilhelm Bessel og Johann Gottfried Galle. I 1846 ble planeten Neptun oppdaget her.
Ungarns Grand Prix 2011

Bakgrunn

Etter å ha blitt erstattet av Karun Chandhok i Tyskland var Lotus' fører Jarno Trulli tilbake på plass. 
Bruno Senna hadde sin første opptreden i en Grand Prix-bil denne sesongen, da han erstatter Nick Heidfeld i den første fritrening-omgangen for Renault. Renaults teamsjef Éric Boullier har innrømmet at de vurderer sine test- og reserveførere – spesielt Senna og GP2-lederen Romain Grosjean – som potensielle erstattere for Heidfeld.
Sébastien Buemi ble flyttet fem plasser ned i startoppstillingen for å ha forårsaket en unngåelig kollisjon med Nick Heidfeld under Tysklands Grand Prix.
Dette løper var Jenson Buttons 200. Grand Prix-løp, og det 100. Grand Prix-løpet for Nico Rosberg. Det er også Grand Prix nummer 100 for V8-motorene på 2,4 liter siden de ble obligatoriske i F1 i 2006.
Caccomolpus

Utseende

Små, bredt ovale, blanke, svarte bladbiller.

Levevis

Artene lever trolig på bakken.

Utbredelse

Slekten er utbredt på New Zealand.
Innvikfjorden

Innvikfjorden er en delfjord av Nordfjord i Stryn kommune i Sogn og Fjordane. Den har en lengde på cirka 4,5 kilometer og er en fortsettelse av Utvikfjorden. Fjorden starter mellom Ulvedal i nord og Utvik i sør og går forbi Innvik, som den er oppkalt etter. Ved Hildeneset fortsetter fjorden som Faleidfjorden.
Fylkesvei 60 går langs østsiden av fjorden, mens fylkesvei 698 går på vestsiden.
Militærfly

Historikk

De første luftfartøyene brukt i militær sammenheng var varmluftsballonger som ble sendt opp for å kartlegge og rapportere om fiendens bevegelser. Under første verdenskrig fortsatte utviklingen av flyet som rekognoseringsverktøy. Etter hvert ble det også montert maskingevær på flyene for beskyttelse, og bomber for angrep mot bakkemål.
Little Brown Jug

«Little Brown Jug» er en amerikansk sang, skrevet av Joseph Winner i 1869, men ble opprinnelig kreditert «Eastburn» (Winners mellomnavn).
Det var opprinnelig ei drikkevise. Den fortsatte å være velkjent som folkesang til begynnelsen av 1900-tallet. I likhet med mange sanger som gjør referanser til alkoholholdig drikke oppnådde den fornyet popularitet i forbudstiden. I 1939 spilte Glenn Miller inn og kringkastet sitt instrumentale swingarrangementet av melodien med stor suksess.

Norsk versjon

Thorbjørn Egner har brukt melodien i ei barnevise. Den heter «Amandus Dukkemann».
Trizogeniates foveicollis

Utbredelse

Billen finnes i den neotropiske faunaregionen, nærmere bestemt i Costa Rica, Panama, Colombia.
Svelgfoss kraftverk

Historie

A/S Notodden Salpeterfabrikker hadde siden 2. mai 1905 drevet en mindre forsøksfabrikk med tre elektromagnetiske ovner, hver på 520 kW, som utvant nitrogenoksid fra luften ved hjelp av en lysbue (Birkeland–Eydes metode). Prøvefabrikken hadde et absorpsjonsanlegg bestående av 8 syretårn av granitt og klarte årlig å produsere rundt 500 kilo salpeter pr. kilowatt. Fabrikken ble drevet av Det Norske Aktieselskab for Elektrokemisk Industri (Elkem), som Sam Eyde hadde vært med å grunnlegge i 1904. Forsøksfabrikken fikk levert kraft fra Tinfos 1 kraftverk som ble bygget i 1900 i tilknytning til et tresliperi, en papirfabrikk og en karbidfabrikk ved Heddalsvatnet. 
2. desember 1905 ble Norsk Hydro-Elektrisk Kvælstofaktieselkab etablert for å bygge en mindre salpeterfabrikk på Notodden. «Svælgfoss» kraftverk ble deretter bygget for å sikre energitilførsel til en  industriell produksjon av kalksalpeter, markedsført som «Norgesalpeter». 
Svelgfoss kraftverk var i 1907 Europas største og i verdensmålestokk kun overgått av Ontario Power Companys kraftverk ved Niagarafallene. Ved Svelgfoss ble det installert fire turbiner fra Voith, hver på 10 000 hk, og fire generatorer fra ASEA som leverte 10000 volts spenning. Samlet leverte kraftverket rundt 28000 kW. 2. oktober 1907 ble Svælgfos I kraftverk satt i drift.
Parallelt med kraftutbyggingen ble det også bygget en ny fabrikk med ovnshus, tårnhus (absorpsjonsanlegg), kokhus og lager. Ved fabrikken som startet opp 2. oktober 1907 var det installert 32 lysbueovner, hver på 1000 hk (750 kW). Absorbsjonsanlegget besto av tre parallelle rekker á tre 20 meter høye syretårn i granitt. Restgassabsorbasjonsanlegget besto av tre parallelle rekker á to runde tårn i treverk.
Cacsius

Utseende

Middelsstor, lange og tynn, lyst brunlige trebukker. Pronotum er sylindrisk uten pigger på sidene, dekkvingene parallellsidige med skinnende hvite flekker.

Utbredelse

Artene er kjent fra det østlige og sørøstlige Brasil.
Bohu

Bohu (kinesisk: 博湖县; pinyin: Bóhú Xiàn; uigursk: باغراش ناھىيىسى / Bağraş Nahiyisi) er et fylke i den autonome region Xinjiang i Folkerepublikken Kina. Det ligger under det autonome prefektur Bayin'gholin.
Det har et areal på 3.603 km².
Befolkningen var på 55 065 innbyggere i 1999.
Lady from the Sea (1911)

Handling

Fyrvokterdatteren Ellida tilbrakte mange timer nær vannkanten. Mens hun fremdeles knapt var mer enn et barn, ble ett av tre skip satt til reparasjon på et fiskevær i nærheten av fyrtårnet. Skipets andreoffiser besøkte fyret under en dagstur for å slå i hjel tiden. Der traff han Ellida, og han beundret hennes ungdom og skjønnhet. Mens skipet fremdeles ble reparert kranglet andreoffiseren med kapteinen. I kampen som fulgte ble kapteinen drept. Den skyldige flyktet fra skipet til fyrtårnet og tvang Ellida til å bistå ham i flukten. Han tvang henne til å sverge troskap til ham og holdt en merkelig seremoni for å imponere henne ved å feste en ring hun bar til hans og kaste begge i havet. Så fort han hadde reist skrev Ellida et brev, der hun meddelte at hun ikke ville vurdere forlovelsen som bindende. Sjømannen brydde seg ikke noe om brevet og skrev at én dag ville han komme tilbake for å gjøre krav på henne og at hun måtte vente på ham. 
Alene etter farens død sa Ellida ja til å gifte seg med Dr. Wangel, en enkemann med to voksne døtre. Hun følte seg som en fremmed i sitt nye hjem og var alene en stor del av tiden. Ensomheten ledet til en mental depresjon, og mens årene gikk vokste det frem en forferdelig angst i henne om hvordan hennes skjebne ville bli, dersom sjømannen kom tilbake for å gjenta sitt krav. Fantasiene virket så sterkt på henne at da sjømannen til slutt vendte tilbake fra havet bønnfalt hun ektemannen om å gi henne tillatelse til å reise med ham, skjønt hun var redd og hadde begynt å hate den fremmede mannen. Dr. Wangel prøvde å vise henne at hennes plikt og lykke lå hos ham i hennes hjem. Da han følte at hun aldri ville bli lykkelig med alle engstelser som ville formørke hennes liv, bestemte han seg for å fortelle henne at hun var fri. 
Da Ellida fant ut at hun stod fritt til å velge mellom sjømannen og ektemannen, skjønte hun at hun rett og slett ikke likte denne mannen - som hadde vært en fryktelig hemmelighet, hvis eksistens hun hadde skjult for andre (innbefattet sin ektemann) og som hun fritt kunne gifte seg med eller vrake etter eget behag. Av egen fri vilje beordret Ellida sjømannen til å forlate henne. Hun fortalte at han ikke lenger hadde makt til å skremme eller forvirre henne. Med perfekt tillit og ingen hemmeligheter seg imellom innledet Dr. Wangel og Ellida et nytt liv uten hindringer for deres totale kjærlighet og forståelse.
Gaziantep

Historie

I antikken var området lenge omstridt mellom hettittene og assyrerne, men falt under kong Sargon II (721–705 f.Kr.) tuil sist under sistnevne rike.
Gaziantep ligger sannsynligvis der antikkens hellenistiske by Antiochia ad Taurum (Αντιόχεια του Ταύρου) lå, eller i det miste nær ved. Araberne under umajjadene erobret byen i 661, og i 750 gikk den til abbasidene. Under arabisk styre ble den flere ganger herjet av østromerne og i 962 ble den gjenerobret av østromerne, før seldsjukkene tok byen i 1067. 
Den ble på nytt erobret av korsfarerne og langt under grevskapet Edessa i 1098. Den kom til sultanatet Rûm under seldsjukkene i 1150, men ble erobret av zengidene i 1172 og av ayyubidene i 1181. 
Den ble tatt tilbake av seldsjukkene i 1218 og ble styrt av Ilkhanatet mellom 1260–1261, 1271–1272, 1280–1281 og 1299–1317 og av mamelukkene mellom 1261–1271, 1272–1280, 1281–1299, 1317–1341, 1353–1378, 1381–1389 og 1395-1516. 
Det osmanske riket erobret Gaziantep etter slaget ved Marj Dabiq i 1516, i regjeringstiden til sultan Selim I.
Sim (by)

Sim (russisk: Сим) er en by i Tsjeljabinsk oblast i Russland. Den ligger ved bredden av elva Sim, 340 km vest for Tsjeljabinsk. Innbyggertall: 15 900 (estimat 2005), 16 377 (folketelling 2002), 20 164 (folketelling 1989).
Stedet ble grunnlagt i 1759 som Simskij Zavod (russisk:Си́мский Заво́д, lit. Sims fabrikk), en bosetning rundt et jernverk. Byen ble omdøpt Sim og gitt bystatus 13. november 1942.
Byen er fødestedet til Igor Kurtsjatov, en berømt sovjetisk/russisk fysiker.
Luis María Linde

Utdanning og yrkeskarriere

Linde er utdannet (Graduate) innen sosialøkonomi ved Universidad de Madrid. 
Han begynte å arbeide i det spanske handelsdepartementet i 1969, der han jobbet fram til 1973. Fra 1974 til 1978 arbeidet han ved det spanske handelskontoret i Moskva, før han returnerte til Spania og ble Teknisk Generalsekretær i Økonomi- og Handelsdepartementet der han arbeidet fra 1978 til 1982. 
I 1983 begynte han ved den spanske sentralbanken, som undergeneraldirektør i utlandsavdelingen (Departamento de Extranjero), før han i 1987 ble generaldirektør for internasjonale affærer. Fra 1987 til 1993 var han også sentralbankens representant i EUs sentralbankkomité (Committee of Alternates of the Governors), og han var også direktør for Official Credit Institute fra 1989 til 1992. Han var sentralbankens representant i European Monetary Institute (forløperen til Den europeiske sentralbank fra 1994 til 1998, og videre i Den europeiske sentralbank fram til 2000. 
Han forlot sentralbanken i 2005, for å jobbe for Den interamerikanske utviklingsbanken i Washington. Der jobbet han fram til 2008, og var tilbake i sentralbanken igjen fra 2009, som rådgiver for ledergruppen for internasjonale saker (General International Affairs). I 2012 ble han forfremmet til sentralbanksjef, og overtok da etter Miguel Ángel Fernández Ordóñez. I juni 2018 overtok Pablo Hernández de Cos stillingen som sentralbanksjef.
Team Sportia Cup 2013/14

Team Sportia Cup 2013/14, som er Sveriges langrennscup for seniorer, gikk over åtte renn, fra 7. desember 2013 til 22. mars 2014. 6 av 8 renn telte for hver utøver.